CELEX: 22006D0111
Language: el
Date: 2005-11-22 00:00:00
Title: 2006/111/ΕΚ: Απόφαση αριθ. 6/2005 του Συμβουλίου των Υπουργών ΑΚΕ-ΕΚ, της  22ας Νοεμβρίου 2005 , σχετικά με τη χρησιμοποίηση του εναπομείναντος ποσού 482 εκατομμυρίων ευρώ από το υπό όρους ποσό ύψους 1 δισεκατομμυρίου ευρώ στο πλαίσιο του 9ου ΕΤΑ για τη συνεργασία με τις χώρες ΑΚΕ

18.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 48/19
            
         
      ΑΠΌΦΑΣΗ αριθ. 6/2005 ΤΟΥ ΣΥΜΒΟΥΛΊΟΥ ΤΩΝ ΥΠΟΥΡΓΏΝ ΑΚΕ-ΕΚ
   της 22ας Νοεμβρίου 2005
   σχετικά με τη χρησιμοποίηση του εναπομείναντος ποσού 482 εκατομμυρίων ευρώ από το υπό όρους ποσό ύψους 1 δισεκατομμυρίου ευρώ στο πλαίσιο του 9ου ΕΤΑ για τη συνεργασία με τις χώρες ΑΚΕ
   (2006/111/ΕΚ)
   ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ,
   Έχοντας υπόψη:
   τη συμφωνία εταιρικής σχέσης ΑΚΕ-ΕΚ που υπεγράφη στο Κοτονού στις 23 Ιουνίου 2000, και ιδίως την παράγραφο 8 του παραρτήματος Ι,
   Εκτιμώντας τα ακόλουθα:
   
               (1)
            
            
               Σύμφωνα με τη δήλωση XVIII στη συμφωνία εταιρικής σχέσης ΑΚΕ-ΕΚ, από το συνολικό ποσό των 13,5 δισεκατ. ευρώ του 9ου Ευρωπαϊκού Ταμείου Ανάπτυξης (ΕΤΑ) για τις χώρες ΑΚΕ, μόνον 12,5 δισεκατ. ευρώ κατέστησαν διαθέσιμα μόλις άρχισε να ισχύει το χρηματοδοτικό πρωτόκολλο την 1η Απριλίου 2003.
            
         
               (2)
            
            
               Το Συμβούλιο αποφάσισε ότι, με βάση τα αποτελέσματα των ενδιάμεσων επανεξετάσεων των στρατηγικών ανά χώρα και του ελέγχου της εκτέλεσης του ΕΤΑ, θα αποφανθεί, πριν από το τέλος του 2005, σχετικά με την κινητοποίηση μιας δεύτερης δόσης ύψους 250 εκατ. ευρώ για τη διευκόλυνση για το νερό και σχετικά με τη διάθεση, για σκοπούς που θα συμφωνηθούν, των 500 εκατ. ευρώ που απομένουν από το υπό όρους ποσό ύψους 1 δισεκατ. ευρώ.
            
         
               (3)
            
            
               Το 9ο ETA, συμπεριλαμβανομένων των υπολοίπων που μεταφέρθηκαν από τα προηγούμενα ETA, θα αναληφθεί εξ ολοκλήρου έως το τέλος του 2007, χωρίς να δοθεί στην Κοινότητα η δυνατότητα να υλοποιήσει πλήρως τις υποχρεώσεις που έχει αναλάβει διεθνώς και να ανταποκριθεί σε νέες διεθνείς πρωτοβουλίες.
            
         
               (4)
            
            
               Έγινε επιλογή προτάσεων για το συνολικό ποσό των 482 εκατ. ευρώ βάσει των υποχρεώσεων που προκύπτουν από τη συμφωνία εταιρικής σχέσης ΑΚΕ-ΕΚ και βάσει των ανεκπλήρωτων κοινών διεθνών υποχρεώσεων ΑΚΕ-ΕΚ, με γνώμονα τις αρχές του επείγοντος χαρακτήρα και της έμφασης στη φτώχεια, της συγκέντρωσης των ενισχύσεων και της απορροφητικής ικανότητας.
            
         
               (5)
            
            
               Σύμφωνα με τους ισχύοντες κανόνες εφαρμογής του Κέντρου Ανάπτυξης των Επιχειρήσεων (ΚΑΕ) και του Τεχνικού Κέντρου Αγροτικής και Γεωργικής Συνεργασίας (ΤΚΑΓΣ), οι ετήσιες δημοσιονομικές ανάγκες υπολογίζονται σε 18 εκατ. ευρώ και 14 εκατ. ευρώ, αντιστοίχως. Προτείνεται επομένως να καταλογισθούν 32 εκατ. ευρώ από το κονδύλιο για τη στήριξη της μακροπρόθεσμης ανάπτυξης που αποδεσμεύθηκε από το υπό όρους ποσό του 1 δισεκατ. ευρώ σε πόρους για τη χρηματοδότηση της λειτουργίας του ΚΑΕ και του ΤΚΑΓΣ κατά τo 2006, όπως προβλέπεται στα παραρτήματα I και III της συμφωνίας εταιρικής σχέσης ΑΚΕ-ΕΚ.
            
         
               (6)
            
            
               Δεδομένων των υψηλών προσδοκιών που δημιούργησε η εφαρμογή της ευρωπαϊκής πρωτοβουλίας στον τομέα της ενέργειας, της αποφασιστικής συμβολής της ενέργειας στην επίτευξη των αναπτυξιακών στόχων της χιλιετίας, καθώς και της ζωτικής σημασίας που έχει για τους φτωχούς η πρόσβαση σε φιλικές για το περιβάλλον υπηρεσίες ενέργειας με ικανοποιητική σχέση κόστους-οφέλους, προτείνεται να χρηματοδοτηθεί η διευκόλυνση για την ενέργεια ΑΚΕ-ΕΚ βάσει ενδεικτικού ποσού ύψους 220 εκατ. ευρώ από τα υπό όρους υπόλοιπα και να μεταφερθεί το σύνολο αυτού του ποσού στο κονδύλιο μεταξύ των χωρών ΑΚΕ για τον συγκεκριμένο σκοπό.
            
         
               (7)
            
            
               Αυτό θα συμβάλει, αφενός, στο να καταστούν οι δικαιούχες χώρες ΑΚΕ λιγότερο ευάλωτες έναντι των διακυμάνσεων των τιμών στον τομέα των βασικών προϊόντων. Προτείνεται να καταλογισθεί ενδεικτικό ποσό ύψους έως 25 εκατ. ευρώ από το εναπομείναν υπόλοιπο του υπό όρους ποσού του 1 δισεκατ. ευρώ ως συνεισφορά στη διευκόλυνση για τη χρηματοδότηση της διαχείρισης των κινδύνων που συνδέονται με τα βασικά προϊόντα, σύμφωνα με το άρθρο 68 παράγραφος 5 της συμφωνίας εταιρικής σχέσης ΑΚΕ-ΕΕ και να μεταφερθεί το σύνολο αυτού του ποσού στο κονδύλιο μεταξύ των χωρών ΑΚΕ για τον συγκεκριμένο σκοπό.
            
         
               (8)
            
            
               Προτείνεται να διατεθεί ενδεικτικό ποσό 30 εκατ. ευρώ από το εναπομείναν υπόλοιπο του υπό όρους ποσού του 1 δισεκατ. ευρώ ως συνεισφορά στην αρχική φάση ενός προγράμματος ανάπτυξης ικανοτήτων που θα βοηθήσει τις χώρες ΑΚΕ να προσαρμοσθούν στους νέους κοινοτικούς υγειονομικούς και φυτοϋγειονομικούς κανόνες και να μεταφερθεί το σύνολο αυτού του ποσού στο κονδύλιο μεταξύ των χωρών ΑΚΕ για τον συγκεκριμένο σκοπό.
            
         
               (9)
            
            
               Για τη συνεισφορά στο παναφρικανικό πρόγραμμα στήριξης, προτείνεται να διατεθεί ενδεικτικό ποσό έως 50 εκατ. ευρώ από το εναπομείναν υπόλοιπο του υπό όρους ποσού του 1 δισεκατ. ευρώ και να μεταφερθεί αυτό το ποσό στο κονδύλιο μεταξύ των χωρών ΑΚΕ για τον συγκεκριμένο σκοπό.
            
         
               (10)
            
            
               Η χρηματοδότηση της επιταχυνόμενης πρωτοβουλίας «Εκπαίδευση για όλους» βασίζεται, κυρίως, στους υφιστάμενους μηχανισμούς χρηματοδότησης στις χώρες εταίρους. Καθώς αποδείχθηκε αδύνατη η παροχή στήριξης στην επιταχυνόμενη πρωτοβουλία με συστηματικό τρόπο κατά τη διάρκεια των ενδιάμεσων επανεξετάσεων για το 2004, προτείνεται να διατεθεί ενδεικτικό ποσό 63 εκατ. ευρώ για την επιταχυνόμενη χρηματοδοτική πρωτοβουλία από το εναπομείναν υπόλοιπο του υπό όρους ποσού του 1 δισεκατ. ευρώ και να μεταφερθεί αυτό το ποσό στο κονδύλιο μεταξύ των χωρών ΑΚΕ για τον συγκεκριμένο σκοπό.
            
         
               (11)
            
            
               Λαμβάνοντας υπόψη την επελθούσα συμφωνία στο πλαίσιο του Συμβουλίου των Υπουργών ΑΚΕ-ΕΚ στις 24 Ιουνίου 2005, προτείνεται να εκχωρηθεί ποσό 62 εκατ. ευρώ στο Παγκόσμιο Ταμείο για την καταπολέμηση του HIV/AIDS, της φυματίωσης και της ελονοσίας,
            
         ΑΠΟΦΑΣΙΖΕΙ:
   Άρθρο 1
   Το ποσόν των 482 εκατ. ευρώ που απομένει από το υπό όρους ποσό ύψους 1 δισεκατ. ευρώ στο πλαίσιο του 9ου Ευρωπαϊκού Ταμείου Ανάπτυξης, κατανέμεται ως εξής:
   
               α)
            
            
               352 εκατ. ευρώ, στο κονδύλιο για τη στήριξη της μακροπρόθεσμης ανάπτυξης που προβλέπεται στην παράγραφο 3 στοιχείο α) του χρηματοδοτικού πρωτοκόλλου·
            
         
               β)
            
            
               48 εκατ. ευρώ, για τη στήριξη της περιφερειακής συνεργασίας και ολοκλήρωσης που προβλέπεται στην παράγραφο 3 στοιχείο β) του χρηματοδοτικού πρωτοκόλλου·
            
         
               γ)
            
            
               82 εκατ. ευρώ, για την επενδυτική διευκόλυνση που προβλέπεται στην παράγραφο 3 στοιχείο γ) του χρηματοδοτικού πρωτοκόλλου.
            
         Το ποσό αυτό χρησιμοποιείται σύμφωνα με το άρθρο 2 της παρούσας απόφασης με τη μεταφορά 320 εκατ. ευρώ από το κονδύλιο για τη μακροπρόθεσμη ανάπτυξη και 82 εκατ. ευρώ από την επενδυτική διευκόλυνση, στο κονδύλιο για την περιφερειακή συνεργασία και ολοκλήρωση ανάμεσα στις χώρες ΑΚΕ.
   Άρθρο 2
   Το ποσό των 482 εκατ. ευρώ συμβάλλει στη χρηματοδότηση των ακόλουθων ενεργειών:
   
               α)
            
            
               ποσό ύψους έως 220 εκατ. ευρώ, για την ευρωπαϊκή πρωτοβουλία στον τομέα της ενέργειας·
            
         
               β)
            
            
               ποσό ύψους έως 25 εκατ. ευρώ, για τη συνεισφορά στη διεθνή χρηματοδοτική διευκόλυνση για τη διαχείριση των κινδύνων που συνδέονται με τα βασικά προϊόντα υπέρ των χωρών ΑΚΕ·
            
         
               γ)
            
            
               ενδεικτικό ποσό ύψους 30 εκατ. ευρώ, ως βοήθεια προς τις χώρες ΑΚΕ για να προσαρμοσθούν στους νέους κοινοτικούς υγειονομικούς και φυτοϋγειονομικούς κανόνες·
            
         
               δ)
            
            
               ποσό ύψους έως 50 εκατ. ευρώ, για την ενίσχυση της Αφρικανικής Ένωσης στην υλοποίηση της παναφρικανικής εντολής της·
            
         
               ε)
            
            
               ενδεικτικό ποσό ύψους 63 εκατ. ευρώ, ως συνεισφορά στην πρωτοβουλία ταχείας χρηματοδότησης «Εκπαίδευση για όλους»·
            
         
               στ)
            
            
               ποσό έως 62 εκατ. ευρώ, ως συνεισφορά στο Παγκόσμιο Ταμείο για την καταπολέμηση του HIV/AIDS, της φυματίωσης και της ελονοσίας·
            
         
               ζ)
            
            
               ποσό 32 εκατ. ευρώ, προερχόμενο από το κονδύλιο υπέρ της μακροπρόθεσμης ανάπτυξης που αναφέρεται στην παράγραφο 3 στοιχείο α) σημεία i) και ii) του χρηματοδοτικού πρωτοκόλλου, για τη χρηματοδότηση του προϋπολογισμού του Κέντρου για την Ανάπτυξη των Επιχειρήσεων (ΚΑΕ) και του Τεχνικού Κέντρου Αγροτικής και Γεωργικής Συνεργασίας (ΤΚΑΓΣ).
            
         Άρθρο 3
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 22 Νοεμβρίου 2005.
      
         
            Για το Συμβούλιο των Υπουργών ΑΚΕ-ΕΚ
         
         
            Ο Πρόεδρος
         
         A. JOHNSON